**KULTŪROS IR MENO TARYBOS POSĖDŽIO**

**PROTOKOLAS**

**2021-10-27 Nr. TAR1-198**

Posėdžio data: 2021 m. spalio 27 d., 14:00-15:00 val.

Posėdžio vieta: Teams programėlė.

Posėdžio pirmininkas – dr. Jonas Genys, Klaipėdos miesto savivaldybės Mažosios Lietuvos istorijos muziejaus direktorius, Kultūros ir meno tarybos pirmininkas.

Posėdžio sekretorė – Kristina Skiotytė-Radienė, Klaipėdos miesto savivaldybės administracijos Kultūros skyriaus vyr. specialistė.

Dalyvavo (8 nariai iš 11):

1. Dr. Jonas Genys, Klaipėdos miesto savivaldybės Mažosios Lietuvos istorijos muziejaus direktorius, KMT (Kultūros ir meno tarybos) pirmininkas;
2. Daiva Molytė-Lukauskienė, Lietuvos rašytojų sąjungos Klaipėdos skyriaus narė, poetė;
3. Marius Tumšys, VšĮ „Projektas LT“ direktorius, režisierius;
4. Arvydas Cesiulis, Klaipėdos miesto mero pavaduotojas, Klaipėdos miesto savivaldybės tarybos, Kultūros, švietimo ir sporto komiteto narys;
5. Gintaras Bendžius, muzikos prodiuseris;
6. Kristina Jokubavičienė, Klaipėdos kultūros magistrė, menotyrininkė.
7. Kristina Jakštė, Kultūros centro „Žvejų rūmai“ kultūrinės veiklos vadybininkė.
8. Romandas Žiubrys, režisierius.

Kiti dalyviai:

1. Laima Vilimienė, Klaipėdos valstybinio muzikinio teatro direktorė;
2. Tomas Jankauskas, VšĮ „Klaipėdos Jaunimo teatras“ direktorius;
3. Ramūnas Kaubrys, Klaipėdoje kuriančių teatralų apdovanojimų „Padėkos kaukė“ atrankos komisijos pirmininkas;
4. Arūnas Peštenis, Klaipėdoje kuriančių teatralų apdovanojimų „Padėkos kaukė“ atrankos komisijos narys;
5. Goda Giedraitytė, Klaipėdoje kuriančių teatralų apdovanojimų „Padėkos kaukė“ atrankos komisijos narys;
6. Laima Sugintienė, Klaipėdoje kuriančių teatralų apdovanojimų „Padėkos kaukė“ atrankos komisijos narys;
7. Eglė Deltuvaitė, Kultūros skyriaus vedėja.

**DARBOTVARKĖ:**

1. Dėl Klaipėdoje kuriančių teatralų apdovanojimų „Padėkos kaukė“ skyrimo tvarkos, apdovanojimų ceremonijos organizavimo. (Dalyvauja Padėkos kaukių skyrimo komisijos nariai, Klaipėdos teatrų atstovai).
2. Dėl Kultūros magistrų apdovanojimų ceremonijos organizavimo ir nuostatų keitimo.
3. Kiti aktualūs klausimai.

*Posėdžio medžiaga: R.Žiubrio parengtas Klaipėdos kultūros magistro vardo suteikimo nuostatų pakeitimo projektas, 3 lapai.*

**SVARSTYTA 1. Dėl Klaipėdoje kuriančių teatralų apdovanojimų „Padėkos kaukė“ skyrimo tvarkos, apdovanojimų ceremonijos organizavimo. (Dalyvauja Padėkos kaukių skyrimo komisijos nariai, Klaipėdos teatrų atstovai).**

Eglė Deltuvaitė pakvietė posėdžio svečius pasisakyti dėl Klaipėdoje kuriančių teatralų apdovanojimų „Padėkos kaukė“ skyrimo tvarkos, apdovanojimų ceremonijos organizavimo tobulinimo galimybių.

Arūnas Peštenis pasisakė už nominacijų skaičiaus didinimą, pažymėjo, kad pavyzdžiui Kauno miesto savivaldybė kasmet teikia 7 apdovanojimus.

Laima Vilimienė pritarė nominacijų skaičiaus didinimui, pasiūlė tikslinti nominantų atrankos sistemą, patikslinant kodėl tais metais iš pasiūlytųjų pasirinkti būtent tie laimėtojai. Siūlė stambinti kategorijas.

Tomas Jankauskas pasiūlė didinti nominacijų skaičių, skelbiant nominantų atranką konkretinti nominacijas. Dabartinis kaukių skaičius iš dalies ir sukelia teatro bendruomenės nusivylimą, nes būna atvejų, kai verti tais metais nėra apdovanojami dėl kaukių trūkumo.

Laima Vilimienė pasiūlė neskelbti viešai visų kategorijų, skelbti tiks tas kurios bus apdovanotos.

Goda Giedraitytė pažymėjo, kad komisijos narių nuomonė analogiška pasisakiusiųjų, siūlo didinti kaukių skaičių, tai prisidėtų prie kokybiško scenos menų asmenų įvertinimo, didintų paties apdovanojimų renginio kokybę, patrauklumą bendruomenei, mažintų teatralų nusivylimą.

Ramūnas Kaubrys pažymėjo, kad trys padėkos kaukės yra mažai, siūlo svarstyti klausimą dėl tarpinių regalijų steigimo (trys padėkos kaukės ir trys/ keturios tarpinės regalijos). Siūlo už nuopelnus teatro menui steigti papildomą apdovanojimą.

Kristina Jokubavičienė pritarė Kaukių skaičiaus didinimui, siūlė stambinti nominacijas, pritarė dar vienos Padėkos kaukės steigimui už gyvenimo nuopelnus. Pasiūlė svarstyti pačios padėkos kaukės vizualinės išraiškos tobulinimo klausimą.

Marius Tumšys pritarė pasisakiusiesiems, akcentavo jog yra girdėjęs iš profesionalų siūlymų svarstyti pačios padėkos kaukės vizualinės išraiškos tobulinimo klausimą.

Jonas Genys pasiūlė aiškiai argumentuoti kaukių skaičiaus didinimą, siūlė didinti apdovanojimų patrauklumą bendruomenėje. Pasiūlė šalia miesto apdovanojimų, teikti ir ženklelius.

Marius Tumšys pasiūlė Padėkos kaukių teikimo proga kasmet parodyti premjerą kuriam nors teatrui.

**NUTARTA: Siūlyti Kultūros skyriui kartu su teatralų bendruomene diskutuoti pakartotinai ir parengti Klaipėdoje kuriančių teatralų apdovanojimų „Padėkos kaukė“ skyrimo tvarkos pakeitimo projektą ir esant poreikiui pakartotinai jį teikti svarstyti KMT.**

**SVARSTYTA 2. Dėl Kultūros magistrų apdovanojimų ceremonijos organizavimo ir nuostatų keitimo.**

Jonas Genys pažymėjo, kad po paskutiniųjų Kultūros magistrų rinkimų kilo minčių jog verta tikslinti galiojančią apdovanojimų teikimo tvarką. Galbūt verta svarstyti numatyti galimybę atrankos komisijos nariams diskutuoti po pretendentų pristatymų, taip siekiant išrinkti verčiausius kandidatus. Pažymėjo, kad KMT narys Romandas Žiubrys parengė ir KMT nariams pateikė Klaipėdos kultūros magistro vardo suteikimo nuostatų pakeitimo projektą, ir pakvietė diskutuoti dėl projekto, bei galiojančios tvarkos tobulinimo.

Romandas Žiubrys pažymėjo, kad jo parengti tvarkos aprašo pakeitimai atkartoja paskutiniojo posėdžio organizavimo eigą, detaliai aprašo posėdžio eigą. Pasiūlė komisijai turėti galimybę apsispręsti kiek žiedų bus teikiama, neperžengiant maksimalių tam reikalui Savivaldybės biudžete suplanuotų asignavimų, numatyto diskusijos galimybę po kiekvieno balsavimo.

Jonas Genys pasiūlė apsispręsti ar diskutuojama vieną kartą po pretendentų pristatymo ar po kiekvieno balsavimo.

Kristina Jakštė pasiūlė patikslinti kuo vadovaujantis kasmet nustatomas tiekiamų žiedų skaičius.

Daiva Molytė-Lukauskienė pažymėjo, kad Klaipėdoje yra nemažai dar vertų magistro vardo asmenų, siūlė tobulinti galiojančią tvarką.

Arvydas Cesiulis pasiūlė nedidinti žiedų skaičiaus, maksimaliai teikiant tris žiedus per metus, kad nesumenktų teikiamo žiedo vertė. Pritarė tvarkos tikslinimui, aiškiau apsibrėžiant procedūras, iš esmės nekeičiant rinkimų tvarkos. Pasiūlė svarstyti atskiro žiedo už gyvenimo nuopelnus steigimą.

Kristina Jokubavičienė pritarė galiojančios tvarkos keitimui, palaikė diskusijos idėją. Siūlė tikslinti aprašymą kam skiriamas magistro vardas, modernizuoti formuluotę.

Eglė Deltuvaitė pažymėjo, jog pritaria R.Žiubrio patiektiems siūlymams.

Gintaras Bendžius pasidžiaugia aktyvia diskusija, neprieštaravo siūlymams.

Marius Tumšys pritarė korekcijoms.

**NUTARTA:**

1. **Pritarti svarstytiems Kultūros magistro vardo suteikimo tvarkos apdovanojimų pakeitimo siūlymams, bei siūlyti Kultūros skyriui inicijuoti Savivaldybės tarybos sprendimo projekto pateikimą.**

Posėdžio pirmininkas dr. Jonas Genys

Posėdžio sekretorė Kristina Skiotytė-Radienė